Mens store dele af Ukraine står i flammer, opruster store dele af den vestlige verden på Ruslands aggression mod Vesten. I sidste uge meddelte Europas største økonomi, Tyskland, at landet vil øge forsvarsbudgettet med 100 milliarder euro allerede i år, og i aftes var turen så kommet til Danmark. På et pressemøde meddelte statsminister Mette Frederiksen, at regeringen havde indgået en ny aftale om det danske forsvarsbudget sammen med Venstre, Radikale, SF og Konservative. Derfor vil der frem mod 2033 blive brugt omkring 18 milliarder kroner ekstra om året, for at styrke det danske forsvar. De penge skal bruges på materiel, forsyninger og ikke mindst flere danske tropper. Hvis pligten kalder, er de unge klar Derfor skal flere unge mennesker formentlig en tur i trøjen i fremtiden. Unge mennesker som Lucas Ellegaard, Valdemar Cumberland og Jeppe Eriksen. De går alle på Mariagerfjord Gymnasium, hvor snakken om krigen i Ukraine - og dens indflydelse på dansk forsvarspolitik - også fylder meget. - Jeg synes, det er en god ting, at der bliver sat flere penge af til forsvaret, for det har vi naturligvis brug for, siger Valdemar Cumberland fra 3.S. Han bakkes op af sin klassekammerat Lucas Ellegaard. - Situationen eskalerer jo noget hurtigere, end man kunne forvente i Ukraine, så vil skal også være klar i Danmark. De unge er klar til at trække i trøjen, hvis behovet skulle opstå. - Jeg tror stadig, risikoen for at jeg skal aftjene ufrivillig værnepligt er ret lille. Men hvis det kommer dertil, så bliver vi jo nødt til det, siger Lucas Ellegaard. Valdemar Cumberland er enig. - Jeg ville ikke have noget imod at aftjene værnepligt, for på den måde at uddanne mig til at være klar til at forsvare Danmark, hvis vi skulle stå i en nødsituation, siger han til TV2 Nord. De frivillige skal aftjene først Jeppe Eriksen fra parallelklassen 3.E er enig i, at det kan blive nødvendigt, at gøre sin pligt for Danmark. Men: - Jeg vil helst undgå at komme i trøjen. Særligt, når så mange frivillige gerne vil aftjene værnepligt. Anderledes lyder det fra Laetitia Marie Panero-Bommer. Hun går også i  3.G på Mariagerfjord Gymnasium, og hun er klar til en karriere i forsvaret. - Jeg tror, jeg ville have det rigtig godt i det miljø. Det er nok en lille prinsessedrøm for mig, siger hun til TV2 Nord, og fortsætter: - Jeg kunne godt tænke mig at blive helikopterpilot i forsvaret, så det er planen lige nu.

Opsummering:
På Mariagerfjord Gymnasium fylder regeringens nylige forsvarsaftale en del i disse dage. Særligt fordi den kan få direkte konsekvenser for de unge selv.